作者:皮日休
標題:太湖詩：練瀆
內容:吳王厭得國，所玩終不足。一上姑蘇臺，猶自嫌侷促。艅艎六宮鬧，艨沖後軍肅。一陣水麝風，空中蕩平淥。鳥困避錦帆，龍跧防鐵軸。流蘇惹煙浪，羽葆飄巖穀。靈境太蹂踐，因茲塞林屋。空闊嫌太湖，崎嶇開練瀆。三尋齾石齒，數裡穿山腹。底靜似金膏，礫碎如丹粟。波殿鄭妲醉，蟾閣西施宿。幾轉含煙舟，一唱來雲曲。不知闌楯上，夜有越人鏃。君王掩面死，嬪禦不敢哭。豔魄逐波濤，荒宮養麋鹿。國破溝亦淺，代變草空綠。白鳥都不知，朝眠還暮浴。